**ELŐTERJESZTÉS**

**Tiszavasvári Város Önkormányzata**

**Képviselő-testülete**

**2023. november 30-án**

**tartandó rendes ülésére**

Az előterjesztés tárgya:

**A tiszavasvári 2123/77 helyrajzi számú, magánszemélyek tulajdonában lévő ingatlan ingyenes felajánlása**

A napirend előterjesztője (előadó): Szőke Zoltán polgármester

Az előterjesztést készítette (témafelelős): Gulyásné Gáll Anita

Az előterjesztés iktatószáma: TPH/7263-9/2023.

Az ülésre meghívni javasolt szervek, személyek: -

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.10. pontja |

Melléklet: -

Tiszavasvári, 2023. november 21.

Gulyásné Gáll Anita

témafelelős

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu

Témafelelős: Gulyásné Gáll Anita

### ELŐTERJESZTÉS

**- a Képviselő-testülethez -**

**A tiszavasvári 2123/77 helyrajzi számú, magánszemélyek tulajdonában lévő ingatlan ingyenes felajánlásáról**

**Tisztelt Képviselő-testület!**

**Huri Zsuzsa** Tiszavasvári, Krúdy u. 2. 1/8. sz. és **Huri Kristóf** 1048 Budapest, Lóverseny tér 2. 6/21. sz. alatti lakosok a Polgármesteri Hivatalhoz benyújtott levelükben **ingyenesen felajánlották** az Önkormányzat részére a tulajdonukban lévő, Krúdy lakótelepen található tiszavasvári **2123/77 helyrajzi számú**, beépítetlen terület megnevezésű, 18 m2 nagyságú ingatlant, melyet 2010-ben örököltek elhunyt édesapjuk után. Az ingatlanra édesanyjuk özvegyi joga is be van jegyezve. Jelenleg az ingatlan után kommunális adót kell fizetniük, azonban az ingatlant sem most, sem a jövőben nem kívánják hasznosítani, azon nem akarnak gépkocsi-tárolót építeni.

Tájékoztatom a Képviselő-testületet arról, hogy nevezett lakosok a 2023.04.19-én kelt beadványukban kérték az Önkormányzattól, hogy a fenti ingatlanra bejegyzett tulajdonjogukat szüntesse meg, mivel ők úgy tudják, hogy az ingatlanra ténylegesen nem jött létre adásvétel az Önkormányzat és édesapjuk között.

Mivel a tulajdonjog fenti ingatlanra történő bejegyzésének alapjául szolgáló dokumentumok nem álltak az Önkormányzat rendelkezésére, ezért ezen iratok másolatát megkértem a Szabolcs-Szatmár-Bereg Vármegyei Kormányhivatal Földhivatali Főosztályától.

A Földhivatal által megküldött, a fenti ingatlanra vonatkozó tulajdonjog bejegyzés alapjául szolgáló iratok alapján megállapítható, hogy 1990. május 07-én Huri László és a Tiszavasvári Városi Tanács Végrehajtó Bizottsága, mint eladó megbízásából a Tiszavasvári Városi Tanács VB. Műszaki Osztálya között a tiszavasvári 2123/68 helyrajzi számú, 18 m2 nagyságú ingatlanra adásvételi szerződés jött létre.

A megküldött szerződés másolaton látható, hogy az ingatlan helyrajzi száma javításra került, így a 2123/68 helyrajzi szám helyett végül a 2123/77 helyrajzi számú ingatlanra lett néhai Huri László tulajdonjoga bejegyezve. A helyrajzi szám javításának indokával kapcsolatban semmilyen dokumentumot nem küldött meg a Földhivatal, így nincs információ arra vonatkozóan, hogy a helyrajzi szám miért módosult az ingatlan-nyilvántartásban történő bejegyzéskor.

Tekintettel arra, hogy az ingatlan-nyilvántartás szerint a 2123/77 helyrajzi számú ingatlan Huri Kristóf és Huri Zsuzsa tulajdonában áll, ezért tájékoztattam őket arról, hogy az ingatlan tulajdonjogára vonatkozóan ők, mint tulajdonosok tehetnek intézkedést, az Önkormányzatnak nem áll módjában az ingatlan felett rendelkezni.

A kérelmezők ezt követően küldték meg jelen beadványukat az ingatlan ingyenes önkormányzati tulajdonba adására vonatkozóan.

Tájékoztatom a Képviselő-testületet arról, hogy a tárgyban szereplő telek ténylegesen a Krúdy lakótelep Rajk L. utca felőli részén, a Krúdy u. 13. sz. alatti társasházhoz vezető bekötő út bal oldalán található (a térkép az előterjesztés mellékletét képezi). Az ingatlan-nyilvántartás szerint ezen a területen összesen hat ingatlan (2123/74-79 hrsz) szerepel, melyek önkormányzati tulajdonúak, a 2123/77 hrsz-ú ingatlan kivételével.

Ezek az ingatlanok a korábbi elképzelések szerint garázssor megépítése miatt lettek kialakítva a 80-as években, azonban a valóságban a hat gépkocsi-tároló megépítése nem lehetséges, mivel a terület tényleges használati módja, illetve a térképi állapot nincs összhangban. Így az Önkormányzat ezeket a telkeket a későbbiekben már nem értékesítette.

A valóságban kialakult helyzet szerint a társasház mögötti garázssorhoz vezető kőzúzalékos út a 2123/74-79 hrsz ingatlanokon keresztül van kialakítva. Amennyiben itt garázssor épülne, úgy a bejárást biztosító út jelentősen leszűkülne, illetve az új út nyomvonalát teljesen az épület mellett kellene kialakítani. Mindehhez a már meglévő hulladéktároló konténer elhelyezésére kialakított építményt új helyre kellene átépíteni, továbbá az itt lévő kb. 30-40 éves juharfát, valamint – a bekötő útra való ráfordulás miatt – a meglévő sövény egy részét is ki kellene vágni.

Az érintett területen a jelenlegi használat mellett a hat garázs helyett, maximum két gépkocsi-tároló valósítható meg, viszont a lakótelepen jellemzően nem egy-két, hanem több egységből álló garázssorok létesültek. A fentieket, valamint a településképi szempontokat figyelembe véve, az adott területen nem célszerű egy-két egységes garázssor létesítése.

Fentiekre tekintettel javaslom, hogy a Képviselő-testület hagyja jóvá a kérelmezők ingyenes ingatlan felajánlását azzal, hogy nevezettek vállalják a szerződéskötéssel kapcsolatos költségek megfizetését.

Tiszavasvári, 2023. november 21.

**Szőke Zoltán**

**polgármester**

##### 

**HATÁROZAT TERVEZET**

**Tiszavasvári Város Önkormányzata**

**Képviselő-testülete**

**…/2023. (...) Kt. számú**

**határozata**

**A tiszavasvári 2123/77 helyrajzi számú, magánszemélyek tulajdonában lévő ingatlan ingyenes felajánlásáról**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban hatáskörében eljárva az alábbi határozatot hozza:

### 1. A Képviselő-testület jóváhagyja Huri Zsuzsa Tiszavasvári, Krúdy u. 2. 1/8. sz. és Huri Kristóf 1048 Budapest, Lóverseny tér 2. 6/21. sz. alatti lakosok 1/2-1/2 tulajdoni hányadát képező, a valóságban a Krúdy lakótelepen található tiszavasvári 2123/77 helyrajzi számú, beépítetlen terület megnevezésű, 18 m2 nagyságú ingatlan ingyenes önkormányzati tulajdonba adását.

2. Az ingatlan térítésmentes tulajdonba adásának feltétele:

* az 1. pontban szereplő ingatlantulajdonosok vállalják a tulajdonba adással kapcsolatos valamennyi költség megfizetését.
* Huriné Bagdi Katalin írásos nyilatkozatban hozzájárul az ingatlanra bejegyzett özvegyi jogának törléséhez.

3. Felkéri a Polgármestert, hogy

- tájékoztassa az ingatlan tulajdonosokat és az özvegyi jog jogosultját a Képviselő-testület döntéséről.

- az ingyenes tulajdonba adásra vonatkozó szerződés tervezetet terjessze a Képviselő-testület elé.

Határidő: azonnal, esedékességkor Felelős: Szőke Zoltán polgármester